Na temelju članka 18. Zakona o grobljima („Narodne novine“ br. 19/98, 50/12 i 89/17) i članka 39. Statuta grada Pula-Pola (Službene novine-Bollettino ufficiale Pula-Pola br. 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst), Gradsko vijeće Grada Pula-Pola na sjednici održanoj dana            2024. godine, donijelo je

**ODLUKU O IZMJENAMA I DOPUNAMA ODLUKE O GROBLJIMA**

**Članak 1.**

Ovom se Odlukom mijenja i dopunjuje Odluka o grobljima (Službene novine-Bollettino ufficiale Pula-Pola br. 13/10 i 03/16).

**Članak 2.**

U članku 4., stavku (2), iza riječi „niša za kremirane pokojnike“ dodaje se „i kosti“.

**Članak 3.**

U članku 11., briše se dio stavka (1). „i to nakon što prethodno premjesti ostatke preminulih iz napuštenog groba u zajedničku kosturnicu.“ te se na kraju stavka (1) dodaje: „Novi korisnik od Uprave groblja može zatražiti da ostatke preminulih iz napuštenog grobnog mjesta umjesto preseljenja u zajedničku kosturnicu ostavi u postojećem grobnom mjestu.“

**Članak 4.**

U članku 14. iza stavka (1) dodaju se novi stavci (2) i (3) koji glase:

(2) „Prilikom proširenja groblja određeni dio grobnih mjesta može se unaprijed dodijeliti na korištenje na neodređeno vrijeme. Dodjela do 25% novoizgrađenih grobnih mjesta može se izvršiti temeljem zahtjeva koji su prethodno podneseni Upravi groblja pod uvjetom da Uprava groblja vodi računa o dovoljnom broju mjesta za ukop. Zahtjevi se obrađuju redoslijedom zaprimanja od dana izdavanja punomoći Upravi groblja za proširenje ili izgradnju groblja do dana izdavanja građevinske dozvole, dok će zahtjevi zaprimljeni nakon tog roka ili u slučaju većeg broja zahtjeva od dostupnih grobnih mjesta po ovom stavku, biti valjani isključivo za naredno proširenje ili izgradnju groblja, s time da od dana podnošenja zahtjeva nije prošlo više od 10 godina.“

(3) „Prilikom investicije proširenja mjesnog groblja u Štinjanu, Uprava groblja u obvezi je za potrebe žitelja mjesnog odbora Štinjan osigurati 20% novoizgrađenih grobnih mjesta, a koja će im se rješenjem o dodjeli na korištenje grobnog mjesta ustupiti u svemu sukladno uvjetima iz ove Odluke“.

Dosadašnji stavci 2., 3. i 4. postaju stavci 4., 5. i 6.

**Članak 5.**

Iza članka 14. dodaje se članak 14.a. koji glasi:

“(1) Pravo korištenja nad grobnim mjestom može se izražavati u udjelima. U pravu korištenja pojedinog grobnog mjesta može postojati više udjela za koje korisnici uredno plaćaju godišnju grobnu naknadu, a isto tako mogu postojati udjeli za koje pojedini korisnici redovito ne plaćaju godišnju grobnu naknadu. Ukoliko se godišnja grobna naknada ne plati 10 godina, udio na koji se odnosi neplaćena grobna naknada, smatrat će se napuštenim sukladno Zakonu o grobljima.

(2) Uprava groblja u slučaju napuštenosti udjela u pravu korištenja pojedinog grobnog mjesta iz st. 1. može ponuditi pravo otkupa napuštenog udjela u pravu korištenja grobnog mjesta ostalim korisnicima tog grobnog mjesta, srazmjerno njihovom udjelu u grobnom mjestu, ili sukladno dogovoru između korisnika u obliku javnobilježničkog akta.

(3) Korisnik grobnog mjesta, ili više njih, koji konzumira pravo otkupa dijela grobnog mjesta na temelju pisanog zahtjeva Upravi groblja, dužan je otkupiti napušteni udio po aktualnom cjeniku grobnih mjesta, a po otkupu istog Uprava groblja je dužna izdati Rješenje.

(4) Prijašnjeg korisnika dijela grobnog mjesta koje se smatralo napuštenim Uprava groblja će pozvati s rokom od 30 dana da aktivira svoje pravo raspolaganja izgrađenom opremom i uređajima groba (nadgrobna ploča, spomenik, ograda, ukrasi i slično). Ukoliko se prijašnji korisnik ni nakon roka od 30 dana ne odazove pozivu Uprave groblja, prema Zakonu o grobljima raspolaganje izgrađenom opremom i uređajima groba prelazi na novog korisnika – suvlasnika grobnog mjesta.”

**Članak 6.**

U članku 15. dodaje se stavak (8) koji glasi:

(8) „Grobnim mjestima koja predstavljaju ošasnu imovinu Grada Pula-Pola (grobna mjesta bez nasljednika sukladno članku 20. Zakona o nasljeđivanju (Narodne novine br. [48/03](https://www.zakon.hr/cms.htm?id=531), [163/03](https://www.zakon.hr/cms.htm?id=532), 35/05, [127/13](https://www.zakon.hr/cms.htm?id=534), [33/15](https://www.zakon.hr/cms.htm?id=6722), [14/19](https://www.zakon.hr/cms.htm?id=38741))), Uprava groblja može raspolagati u svoje ime i za svoj račun, u skladu sa člankom 14. ove Odluke, a o dodjeli takvih grobnih mjesta dužna je u roku od 7 dana obavijestiti nadležni gradski odjel za imovinu Grada Pula-Pola.“

**Članak 7.**

U članku 16., u stavku (4) briše se: “, te sa potvrdom nadležnog poreznog tijela o uplaćenom porezu na promet nekretnina ukoliko se ustupanje dijela ili cijelog grobnog mjesta prodaje ili na drugi način prenosi vlasništvo pripadajuće mu opreme i uređaja koji se smatraju nekretninom“.

**Članak 8.**

U članku 20. stavak (2) mijenja i glasi:

„(2) Pogrebi se u pravilu obavljaju od mjeseca listopada do travnja od 10:00 sati do 15:00 sati, a u ostalim mjesecima od 10:00 sati do 16:00 sati. Uprava groblja po potrebi može vršiti pogrebe i izvan radnog vremena. Obred pokopa vrši se prema posljednjoj volji pokojnika, njegove obitelji ili osobe koja podmiruje troškove pogreba.“

**Članak 9.**

U članku 21.:

* dopunjuje se stavak (2) na način da se iza riječi “groblja” dodaje: “kojega ishoduje korisnik grobnog mjesta, te po zaključenju ugovora, kojega s Upravom groblja zaključuje od strane korisnika odabrani izvoditelj radova.”
* u stavku (3) dodaje se alineja: “ - pridržavati se svih uputa za obavljanje radova na groblju koje Uprava groblja može propisati internim aktom.”
* dodaju se stavci (7) i (8) koji glase:

(7) „Za rješavanje sporova oko izdavanja odobrenja za radove nadležan je gradski odjel u čijoj su nadležnosti poslovi praćenja obavljanja komunalnih djelatnosti.“

(8) „Zainteresirane pravne i fizičke osobe mogu s Upravom groblja ugovoriti trajno ili povremeno održavanje i uređenje napuštenih grobnih cjelina sukladno posebnom ugovoru između njih. Ugovor se dostavlja u roku od 14 dana na znanje gradskom odjelu u čijoj su nadležnosti poslovi praćenja obavljanja komunalnih djelatnosti.“

**Članak 10.**

U članku 25. stavak (3) mijenja se i glasi: “Zaštićene grobne cjeline za koje Grad preuzima obvezu njihove obnove i održavanja određuju se zasebnim Odlukama predstavničkog tijela Grada Pula-Pola.”

**Članak 11.**

U članku 28. u stavku (2) iza riječi „mjesta“, dodaje se: „i u zavisnosti od udjela korisnika u pojedinom grobnom mjestu.“

U članku 28. dodaje se stavak (4) koji glasi:

„(4) Korisnik može platiti godišnju naknadu za korištenje grobnog mjesta avansno do 5 godina unaprijed. U slučaju promjene cijena godišnje grobne naknade, korisnik koji je uplatio naknadu avansno, dužan je podmiriti razliku naknade od dana donošenja novog cjenika do roka koji je uplatio unaprijed. U protivnom smatra se da godišnja grobna naknada je samo djelomično plaćena za taj period.“

**Članak 12.**

U članku 29.:

* stavak (1) mijenja se na način da se dio stavka koji glasi :„900,00 do 1.500,00 kuna“ mijenja i glasi: „120,00 do 200,00 eura“.,
* stavak (2) mijenja se na načina da se dio stavka koji glasi: „2.000,00 kuna do 4.000,00 kuna“ mijenja i glasi „265,00 do 530,00 eura“,
* stavak (3) mijenja se na način da se dio stavka koji glasi: „900,00 do 1500,00 kuna“ mijenja i glasi „120,00 do 200,00 eura“

**Članak 13.**

Ova Odluka stupa na snagu osmog dana od dana objave u Službenim novinama - Bollettino ufficiale Pula-Pola.

 **GRADSKO VIJEĆE GRADA PULA – POLA**